Политика ревизије

националних рачуна

Републичког завода за статистику

Садржај

[1 Увод 3](#_Toc52283273)

[2 Календар објављивања 4](#_Toc52283274)

[3 Текуће ревизије 6](#_Toc52283275)

[4 Велике редовне (бенчмарк) ревизије 8](#_Toc52283276)

[5 Ванредне ревизије 10](#_Toc52283277)

# Увод

Сврха овог документа јесте да прикаже основне принципе и стандарде за спровођење ревизија објављених података националних рачуна, који се заснивају на Европском систему националних и регионалних рачуна (*European System of National and Regional Accounts -* *ESA 2010*). Политика ревизије Републичког завода за статистику (РЗС) у потпуности је усклађена са националним календаром објављивања и са водећим принципима Хармонизоване европске политике ревизија[[1]](#footnote-1) и препорукама Евростата о ревидирању података националних рачуна обрачунатих у складу са *ESA 2010*[[2]](#footnote-2).

Политика ревизија утврђује општа правила ревизија објављених података, начине информисања корисника у вези са могућим узроцима ревизија, категоризацију ревизија и документацију која покрива све аспекте ревизија.

Систем националних рачуна представља макроекономски систем података који пружају увид у укупну економију. Национални рачуни заузимају централну позицију у статистичком систему и важна су основа за управљање економском политиком и доношење одлука, јер омогућавају мерење нивоа економског развоја, стопе економског раста, промена у производњи, потрошњи, штедњи, инвестицијама у основна средства, извозу и увозу.

Дефинисањем политике ревизија РЗС прати визију интегрисаног статистичког система, у којем су публиковање и ревизије података координирани и синхронизовани, а транспарентност за кориснике обезбеђена јасним презентовањем политике ревизија и статистичке праксе.

Политика ревизије националних рачуна обухвата све објављене кварталне и годишње серије података у оквиру националних рачуна. То подразумева све серије података из следећих статистичких области:

* основни агрегати националних рачуна, годишњи и квартални подаци;
* нефинансијски секторски рачуни, годишњи подаци;
* статистика државних финансија;
* табеле понуде и употребе и инпут-аутпут табеле ‒ *SUT-IOT*;
* регионални рачуни.

Ревизија представља сваку промену вредности објављених статистичких података и треба је прихватити као устаљену праксу која води повећању квалитета и поузданости статистичких података.

Када се узму у обзир узроци и учесталост спровођења ревизија, могу се дефинисати:

* текуће ревизије,
* велике редовне (бенчмарк) ревизије, и
* ванредне ревизије.

# Календар објављивања

Календар објављивања доступан је на интернет страници РЗС-а месец дана пре почетка године.

|  |  |  |
| --- | --- | --- |
| **Календар објављивања националних рачуна** | | |
| **Област** | **Назив** | **Број публикација** |
| **Основни агрегати националних рачуна, квартални подаци** | Квартални бруто домаћи производ Републике Србије у сталним ценама – брза/флеш процена | 1 по кварталу (референтни квартал + 1 месец) |
| Квартални бруто домаћи производ Републике Србије | 1 по кварталу (референтни квартал + 2 месеца) |
| **Основни агрегати националних рачуна, годишњи подаци** | Економска кретања – стопа раста БДП-а | 1 по години (крај децембра референтне године) |
| Бруто домаћи производ – сума четири квартала, процена | 1 по години (референтна година + 2 месеца) |
| Бруто домаћи производ – годишњи обрачун, претходни подаци | 1 по години (референтна година + 9 месеци) |
| Бруто домаћи производ – базиран на *SUT-IOT*, коначни подаци | 1 по години (референтна година + 21 месец) |
| **Нефинансијски секторски рачуни** | Годишњи нефинансијски секторски рачуни | 1 по години (референтна година + 11 месеци) |
| **Регионални рачуни** | Регионални БДП | 1 по години (референтна година + 11 месеци) |
| Регионални БДП – НСТЈ3, по делатностима (А10) | 1 по години (референтна година + 15 месеци) |
| **Табеле понуде и употребе и инпут-аутпут табеле** | Табеле понуде и употребе и инпут-аутпут табеле | 1 по години (референтна година + 21 месец) |
| **Статистика државних финансија** | Порески приходи и социјални доприноси | 1 по години (референтна година + 9 месеци) |

Брза/флеш процена бруто домаћег производа објављује се 30 дана по истеку референтног квартала, у форми стопе реалног раста кварталног бруто домаћег производа (процентуална промена према истом кварталу претходне године). Резултати детаљних кварталних обрачуна извршених према производном и расходном приступу објављују се 60 дана по истеку референтног квартала. Подаци се публикују на нивоу сектора (*А\*10*) Класификације делатности и главних агрегата употребе БДП-а.

Годишњи бруто домаћи производ објављује се четири пута:

* процена, у виду стопе раста БДП-а, посљедњег радног дана референтне године у виду статистичког саопштења Економска кретања;
* процена, добијена као сума четири кварталне вредности БДП-а ‒ крајем фебруара, за претходну годину;
* претходни подаци, као резултат годишњег обрачуна БДП-а ‒ крајем септембра, за претходну годину, и
* коначни подаци, на основу резултата табела понуде и употребе и инпут-аутпут табела, годину дана након претходних података.

Потпуни сет годишњих нефинансијских секторских рачуна (за укупну економију, као и по институционалним секторима) објављује се једном годишње, 11 месеци по истеку референтне године.

Регионални рачуни објављују се два пута годишње. Публикација која се објављује у новембру је у форми саопштења ‒ БДП по регионима, док се у марту објављује радни документ са детаљном поделом на категорије.

Табеле понуде и употребе објављују се једном годишње, а инпут-аутпут табеле сваке пете године, 21 месец по истеку референтне године.

Порески приходи и социјални доприноси објављују се једном годишње, 9 месеци по истеку референтне године.

# Текуће ревизије

Текуће ревизије су, због своје природе, саставни део процеса производње статистичких података (нпр. процењене вредности за податке који су недостајали мењају се подацима добијеним из статистичких истраживања). Оне се углавном спроводе због континуираног дотока нових информација и доступности нових података који се односе на прошлост.

Текуће ревизије су планиране, најављују се и редовно се обављају према назначеним датумима у месечној, кварталној и годишњој периодици.

Ове ревизије су превасходно оријентисане на краткорочне статистике, које су чешће изложене променама због краћег временског размака између периода на који се подаци односе и датума њиховог публиковања, али се могу спроводити и код годишњих статистика.

**Основни агрегати националних рачуна, квартални подаци**

|  |  |  |  |  |
| --- | --- | --- | --- | --- |
|  | **Датум публиковања** | | | |
| **Година t** | **28/29. фебруар** | **31. мај** | **31. август** | **30. новембар** |
| **Оригинални подаци** | | | | |
| **Последњи квартал за који су доступни подаци** | Година t-1, Q4 | Година t, Q1 | Година t, Q2 | Година t, Q3 |
| **Дужина ревидиране временске серије (максимална)** | **3 квартала** | **8 квартала** | **1 квартал** | **10 квартала** |
| година t-1,  Q1-Q3 | година t-1, Q1–Q4  година t-2, Q1–Q4 | година t, Q1 | година t, Q1–Q2  година t-1, Q1–Q4  година t-2, Q1–Q4 |
| **Десезонирани подаци** | | | | |
| **Дужина ревидиране временске серије (максимална)** | **Цела временска серија** | | | |

Подаци за прва три квартала текуће године подложни су ревизијама до момента објављивања података за четврти квартал текуће године: заједно са подацима за други квартал објављују се ревидирани подаци за први квартал, заједно са подацима за трећи квартал, објављују се ревидирани подаци за први и други квартал, заједно са подацима за четврти квартал, објављују се ревидирани подаци за први, други и трећи квартал. Након објављивања података за четврти квартал, квартални подаци се ревидирају само због усаглашавања са годишњим подацима.

Прва ревизија кварталних података због усаглашавања са годишњим подацима спроводи се када постану расположиви годишњи подаци, добијени као сума четири кварталне вредности; друга ревизија врши се када постану доступни резултати годишњих обрачуна (претходни подаци), а трећа када се објаве финални годишњи подаци. У овим случајевима ревидирају се квартални подаци текуће и претходне две године. Изузетак су десезонирани подаци, код којих се ревидирају вредности целе временске серије.

**Основни агрегати националних рачуна, годишњи подаци**

|  |  |  |
| --- | --- | --- |
|  | **Датум публиковања** | |
| **Година t** | **28/29. фебруар** | **30. септембар** |
| **Последња година за коју су доступни подаци** | година t-1 | година t-1 |
| **Дужина ревидиране временске серије (максимална)** | - | **2 године**  година t-1  година t-2 |

Ревизија података годишњих националних рачуна врши се једном годишње, крајем септембра. У години t, процена годишњих података за годину t-1 (добијена као збир четири квартала) ревидира се када постану доступни претходни подаци, добијени као резултат годишњег обрачуна БДП-а. Поред тога, претходни подаци за годину t-2 ревидирају се на основу резултата табела понуде и употребе.

**Регионални подаци**

|  |  |  |
| --- | --- | --- |
|  | **Датум публиковања** | |
| **Година t** | **31. март** | **30. новембар** |
| **Последња година за коју су доступни подаци** | година t-2 | година t-1 |
| **Дужина ревидиране временске серије (максимална)** | **1 година**  година t-3 | **1 година**  година t-2 |

Претходни подаци о регионалном БДП-у за годину t-2 ревидирају се на основу резултата табела понуде и употребе и инпут-аутпут табела. У марту наредне године, на основу претходно ревидираног БДП-а на нивоу НСТЈ2, ревидирају се подаци о регионалном БДВ-у на нивоу НСТЈ3, по делатностима (А10) за годину t-3.

*SUT-IOT* за одређену годину публикују се само једном и не ревидирају се (осим у случају великих ревизија[[3]](#footnote-3)).

Ревизија статистике државних финансија у овом тренутку следи праксу ревизија годишњих националних рачуна.

# Велике редовне (бенчмарк) ревизије

Велике редовне ревизије утичу на део расположиве временске серије, а понекад чак и на комплетну временску серију. Због тога је неопходно извршити ревидирање података како би се добила упоредива серија података, избегавајући колико год је то могуће било какве прекиде у расположивој серији података.

Последњих година направљен је низ значајних промена у националним рачунима, што је био разлог за спровођење великих ревизија.

Велике ревизије спроводе се у вишегодишњој периодици (обично између пет и десет година).

Велике ревизије су планиране и веома значајне измене објављених статистичких података, које се спроводе због једног или више разлога:

* расположивост нових података који се прикупљају у вишегодишњој периодици (5–10 година), као што су пописи (становништва, пољопривреде, економије), инпут-аутпут табеле итд.;
* расположивост нових извора података (нова статистичка истраживања или административни извор података);
* промене базне године ‒ примена новог пондерационог система;
* промене у концептима, дефиницијама и/или класификацијама (нпр. усвајање нове класификације или промене у међународним статистичким стандардима);
* унапређења методолошких процедура;
* измене законских регулатива.

Уобичајено је да велика ревизија није последица једног узрока, већ комбинација више њих. Овакав начин спровођења ревизија треба прихватити као добру праксу, јер се на тај начин избегавају превише честе измене објављених података.

**Велике (бенчмарк) ревизије националних рачуна**

|  |  |
| --- | --- |
| **Година публиковања** | **Главни резултати ревизије** |
| **2012** | * Уведена је нова Национална класификација делатности (КД 2010), усаглашена са међународном *NACE Rev. 2* * Промењен је метод обрачуна сталних цена ‒ прелазак са обрачуна са фиксном базном годином на обрачун у ценама претходне године * Примењен је метод уланчавања (2010. година узета је као референтна година) * Ревидирана је серија података за период 2001‒2010. |
| **2014** | * Примењена је нова методологија националних рачуна, Европски систем рачуна 2010 (*ESA 2010*) уместо *ESA 95* * Уведен је метод дупле дефлације у делатностима где је то било могуће, односно тамо где су дефлатори били расположиви * Комплетирана је серија података, укључивањем обрачуна БДП-a за 1995. и 1996. годину * Ревидирана је серија података за период 1997‒2012. |
| **2018-2019** | * Побољшана је усаглашеност обрачуна националних рачуна са *ЕSA 2010* * Примењена је секторска класификација усаглашена са препорукама *ЕSA 2010* * Примењени су резултати обрачуна економских рачуна пољопривреде (*ЕАА*) * Уведен је систем *SUT-IOT* у националне рачуне * Ревидирана је серија података за период 1995‒2017. |

Велике ревизије најављују се знатно пре датума објављивања ревидираних података и корисници се информишу о њеном спровођењу у прописаним роковима и форми. Најава би требало да садржи разлоге за ревизију, датум објављивања ревидираних података, дужину и врсте временских серија података, које су обухваћене ревизијом.

Уз објављене ревидиране податке треба објавити и пратећу документацију, која корисницима пружа могућност да оцене нове временске серије. Документација треба да садржи разлоге за спровођење ревизија, процену утицаја ревизија на агрегате, да прикаже упоредни преглед старих и нових података и да објасни дужину ревидираних временских серија и ниво детаљности ревизија. Осим тога, пре спровођења велике ревизије потребно је извршити пробне обрачуне (бар за најважније економске индикаторе), а након спровођења ревизије објавити резултат анализе.

Неопходно је осигурати максималну доследност у примени и координацију између ревизија различитих области.

# Ванредне ревизије

Ванредне ревизије су непланиране измене објављених статистичких података, које су последица неочекиваних догађаја. Спроводе се када се открије да у објављеним статистичким подацима/информацијама постоје лаке/тешке грешке.

Честе ванредне ревизије могу да збуне кориснике и умање њихово поверење у квалитет статистичких података. Због тога је веома важно избећи их кад год је то могуће и ограничити их само на ситуације када се открију тешке грешке.

Треба напоменути да, у зависности од потреба корисника, лака грешка за једног корисника може да буде тешка за другог и о томе треба водити рачуна приликом доношења одлуке о спровођењу ванредне ревизије и о којој врсти грешке се ради.

Основни принципи који важе за ванредне ревизије су следећи:

* уколико је откривена лака грешка, исправка се спроводи у најкраћем могућем

року у свим облицима дисеминације без посебног информисања корисника;

* тешке грешке које су откривене непосредно након објављивања података

требало би кориговати што је пре могуће;

* кориснике треба информисати о предстојећој ванредној ревизији користећи иста

средства информисања као и за публиковање;

* у календар ревизија треба додати датум спровођења ванредне ревизије.

У Заводу постоји дефинисана Процедура за исправљање грешака у објављеним подацима и информацијама, којом су дефинисане све активности у вези са спровођењем ванредних ревизија, као и начин информисања корисника. Овом процедуром дефинише се следеће:

* откривање грешке;
* утврђивање врсте грешке;
* исправка лаке грешке у статистичким подацима/информацијама;
* исправка тешке грешке у статистичким подацима/информацијама;
  + исправка тешке грешке у штампаним публикацијама;
  + исправка тешке грешке у електронским издањима (публикацијама, саопштењима и саопштењима за јавност);
  + исправка тешке грешке у бази података;
  + исправка тешке грешке у садржају веб-сајта;
* изузетак од активности у отклањању тешких грешака;
* исправка грешке у Календару публикација;
* налог за исправку тешке грешке – стандардизован образац за извештавање о откривеним тешким грешкама у објављеним статистичким подацима.

Национални рачуни до сада нису извршили ниједну ванредну ревизију.

Детаљно објашњење у вези са ванредним ревизијама може се наћи у документу „[Општа политика ревизије](https://www.stat.gov.rs/media/2332/general-revision-policy.docx)“.

1. <https://www.cmfb.org/main-topics/revision-policy> [↑](#footnote-ref-1)
2. <https://ec.europa.eu/eurostat/documents/3859598/9530664/KS-GQ-18-012-EN-N.pdf> [↑](#footnote-ref-2)
3. У случају великих редовних (бенчмарк) ревизија табеле понуде и употребе треба да се ажурирају за годину t-4 (после тога, у децембру следи трансмисија табела понуде и употребе за годину t-3, у складу са захтевима трансмисионог програма). [↑](#footnote-ref-3)